钦定古今图书集成/明伦汇编/官常典/第212卷 > 王徽
## 钦定古今图书集成/明伦汇编/官常典/第212卷 > 王徽

按《唐书》本传：徽字昭文，京兆人。第进士，授校书郎。沈
询判度支，徐商领盐铁，皆辟署使府。始宣宗诏宰相
选可尚主者，或以徽闻，徽本澹声利闻，不喜往见。宰
相刘瑑曰：“徽年过四十，又多病，不应在选。”瑑为言，乃
罢。从令狐绹署宣武、淮南掌书记，召授右拾遗。书二
十馀上，言无回忌，公议浩然归重徐商。罢政事，守江
陵，心欲表徽在幕府，恐其不乐外，忍不言。徽自往曰：
“公知徽，安得不从？”商大喜，表为殿中侍御史，署节度
府判官。御史中丞高湜荐知杂事，进考功员外郎。故
事，考簿以朱注上下为殿最，岁久易漫，吏辄窜易为
奸。徽始用墨，遂绝妄欺。擢翰林学士。广明元年，卢携
罢宰相，以徽为户部侍郎、同中书门下平章事。是日，
黄巢入关，僖宗西狩，冒夜出。徽与崔沆、豆卢瑑、仆射
于琮诘朝乃知，追帝不及，堕崖樾间，为贼所执，迫还，
将污以官。徽阳喑不答，以刃环胁，卒不动。贼令归第，
使医护视。久之，守者懈，乃奔河中，裂《缣书》章，遣人间
走蜀。诏拜兵部尚书、京城四面宣慰催阵使。昭义高
浔与贼战石桥，败绩，其将刘广擅还据潞州，别将孟
方立杀广，因取邢、洺、磁三州贰于己，昭义所隶，唯泽
一州。帝以兵部侍郎郑昌图权守潞，士心多附方立，
昌图不能制。朝议以大臣镇抚，即授徽检校尚书左
仆射、同中书门下平章事，领昭义节度使。是时，李克
用亦争泽、潞，徽商，朝廷力未能以兵抗之，奉表固辞。
诏可更为诸道租庸供军使。因说行营都监杨复光，
请赦沙陀罪，令赴难。其夏，沙陀会诸军，遂平京师，徽
助为多，迁右仆射。大乱之后，宫观焚残，园陵皆废，掘
鞠为丘莽。乘舆未有东意，诏徽充大明宫留守、京畿
安抚制置修奉使。徽外调兵食，内抚绥流亡，逾年稍
稍完聚，兴复殿寝，裁制有宜。即奉表请帝东还。又进
检校司空、御史大夫，仍权京兆尹。宦要家争遣人治
第，侵冒齐民，讼诉满前，徽不屈势幸一平以法，由是
为帝左右所憎。以其党薛杞为少尹，轻其权。杞方居
丧，徽奏止不使到府。众忿，共谮罢徽，令赴行在。俄授
太子少师。徽遂移疾河中，满百日免。帝还京师，复申
前授，称疾不任奉谒。宰相疾其怨望，贬集州刺史。会
帝避沙陀，出次宝鸡，帝念徽无罪，拜吏部尚书，封琅
邪郡侯。未行而嗣襄王煴作乱，帝进次汉中，煴逼召
徽，以尪废自言。及煴僭号，迫群臣作誓牒，徽托手弱卒不肯署。煴平，帝至凤翔，召徽为御史大夫，固辞。足
痹，复拜太子少师。昭宗立，见便殿，进对详洽，帝顾宰
相曰：“徽神气尚强，可用。”乃复授吏部尚书。是时，铨选
失序，吏肆为奸，补调重复不可检，徽为手籍，一验实
之，遂无奸滞。进右仆射。大顺元年卒，赠司空，谥曰贞。
《谱》言其先本魏诸公子，秦灭魏，至汉徙关中，霸陵以
其故王家为王氏。十世祖罴，仕周为同州刺史，死葬
咸阳凤政原，子孙因家杜陵。曾祖择从昆弟四人，曰
易从、朋从、言从，皆擢进士第，至凤阁舍人者三人，故
号“凤阁王氏。”自是讫大中时，登进士者十八人，位台
省牧守者三十馀人。徽有雅望，拜宰相。一日而京师
乱，故其设施无可道者。